Toshkentda issiq suvning kuzgi to‘xtatilishi rejalashtirildi

Toshkentda 5-sentabrdan 26-sentabrga qadar issiqlik tarmoqlari yuqori chidamlilik va yuqori bosimni tekshirish uchun sinovdan o‘tkaziladi. Bu haqda “Toshissiqlikquvvati” axborotiga asoslanib, UzDaily.uz xabar bermoqda.

2014/2015-yilgi isitish mavsumiga tayyorgarlik doirasida 5—26-sentabr kunlari tashkil etilayotgan sinovlar issiqlik iste’molchilarini issiq suvdan cheklamagan holda amalga oshiriladi.
Sinovlar vaqtida issiqlik tarmoqlarining quvurlarida nosozliklar ro‘y berishi, issiq suv yo‘lning qatnov qismi va trotuarlarga otilib chiqishi mumkin. Ushbu holatlarda haydovchi va piyodalar, shuningdek, ma’muriy va turar-joy binolarida bo‘lgan fuqarolar ehtiyotkor va diqqatli bo‘lishlari kerak.
UzDaily.uz’ning qayd etishicha, yuz bergan nosozliklar haqida 215-72-73 telefon raqami orqali “Toshissiqlikquvvati”ga ma’lum qilish mumkin.
Bundan tashqari, 8-sentabrdan 17-oktabrgacha poytaxt tumanlarida reja bo‘yicha issiqlik markazlarini kuzgi to‘liq to‘xtatish ishlari amalga oshiriladi. Ushbu tadbirlar har bir belgilangan hududda besh kundan davom etadi va bu vaqtda issiq suv bo‘lmaydi.